‘TMI’ซิลลิงเก็งวอร์แรนต์ดัน3ปีโตเท่าตัว
TMI ออกวอร์แรนต์ระดม 47.99 ล้านบาท เงินเข้าบริษัท 3 ปี รับแผนขยายโรงงานเพิ่มกำลังการผลิต ขยายตัวไม่น้อยกว่า 30% ต่อปี ราคาหุ้นซิลลิงสนิท
22 ส.ค. 2555

TMI ออกวอร์แรนต์ระดม 47.99 ล้านบาท เงินเข้าบริษัท 3 ปี รับแผนขยายโรงงานเพิ่มกำลังการผลิต ขยายตัวไม่น้อยกว่า 30% ต่อปี ราคาหุ้นซิลลิงสนิท
นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม (TMI) เปิดเผยถึงการออกใบสำคัญแสดงสิทธิซื้อหุ้นสามัญของบริษัท หรือวอร์แรนต์ (TMIW1) ให้กับผู้ถือหุ้นเดิมว่า หากผู้ถือหุ้นแปลงสภาพวอร์แรนต์เป็นหุ้นสามัญทั้งหมด จะทำให้บริษัทได้รับเงินสดจำนวน 47.99 ล้านบาท ในอีก 3 ปีข้างหน้า 
ทั้งนี้ แผนระดมทุนดังกล่าวสอดรับกับแผนการใช้เงินในการลงทุนก่อสร้างโรงงานแห่งใหม่เพื่อขยายกำลังการผลิตจะมีความชัดเจนถึงสถานที่ก่อสร้างในอีก 2 ปีข้างหน้า ว่าจะขยายจากโรงงานเดิมที่ จ.สมุทรสาคร หรือสถานที่แห่งใหม่ แต่จะมีกำลังการผลิตเพิ่มขึ้น 2-3 เท่า 
ขณะเดียวกันประเมินว่าในระยะ 3 ปีข้างหน้านี้ธุรกิจของบริษัทจะมีการขยายตัวในอัตราที่สูงไม่น้อยว่า 25-30% ต่อปี ทำให้มีความจำเป็นต้องขยายกำลังการผลิต ซึ่งในช่วงครึ่งหลังของปีนี้บริษัทประเมินว่ารายได้และกำไรสุทธิจะมีการเติบโตสูงกว่าในช่วงครึ่งแรกที่มีรายได้จำนวน 230 ล้านบาท คิดเป็นอัตราการเติบโต 38% และกำไรสุทธิจำนวน 23 ล้านบาท โต 125% 
“รายได้ที่เติบโตเป็นผลมาจากสินค้ากลุ่มการบริโภคอย่างหลอดตะเกียบ หลอดไฟฟ้า รวมถึงผลบวกจากการขยายตัวของสินค้าที่วางจำหน่ายผ่านช่องทางโมเดิร์นเทรด และการกระจายสินค้ามีประสิทธิภาพมากขึ้น ทำให้บริษัทตัดสินใจปรับเป้ารายได้ปีนี้จากโต 20% เป็น 30%” นายธีระชัย กล่าว
นอกจากนี้ อัตรากำไรสุทธิในช่วง 6 เดือนแรกของปีนี้อยู่ที่ระดับ 10% เพิ่มขึ้นเมื่อเทียบกับงวดเดียวกันของปีก่อนอยู่ที่ระดับ 6.13% สาเหตุเนื่องจากมีการปรับราคาขายจำนวน 3% ตั้งแต่ต้นปี รวมถึงยอดขายที่เพิ่มขึ้นด้วย
ขณะที่บริษัทยังให้ความสนใจจะมุ่งเน้นไปยังกลุ่มสินค้าประเภทไม่ใช่อุปกรณ์ส่องสว่าง แต่จะอยู่ในกลุ่มอุปกรณ์ไฟฟ้า อย่างเช่น แท่นชาร์จสินค้าไอที เช่น ไอแพด ไอโฟน และเกม ซึ่งมีอัตรากำไรค่อนข้างดีและจะมีส่วนสำคัญในการผลักดันกำไรให้กับบริษัทในอนาคต
ด้านการซื้อขายหุ้น TMI ยังแรงไม่หยุด วันที่ 21 ส.ค. ราคาดีดตัวขึ้นชนเพดานสูงสุด (ซิลลิง) 30% ปิดที่ 3.16 บาท บวก 0.72 บาท ท่ามกลางมูลค่าการซื้อขายหนาแน่นกว่า 375 ล้านบาท